מספר פנימי: 2013039

הכנסת העשרים

**יוזם:**  **חבר הכנסת** **עודד פורר**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 פ/3915/20

הצעת חוק הרשויות המקומיות (בחירות) (תיקון – בחירה של בעל עסק בתחום רשות מקומית שעסקו רשום בה), התשע"ז–2017

|  |  |  |
| --- | --- | --- |
| תיקון סעיף 1 | 1. | בחוק הרשויות המקומיות (בחירות), התשכ"ה–1965[[1]](#footnote-2) (להלן – החוק עיקרי), בסעיף 1, אחרי "בחוק זה" יבוא: |
|  |  | ""בעל בית עסק" – אחד מאלה:  |
|  |  |  | (1) יחיד שהוא בעל היתר או רישיון הדרושים לפי כל דין להפעלת או לניהול בית העסק או לעיסוק בעסק, או מי שעליו מוטלת חובה לקבל היתר או רישיון כאמור; |
|  |  |  | (2) יחיד שהוא מחזיק ב-25% או יותר מאמצעי השליטה בתאגיד;". |
| תיקון סעיף 11 | 2. | בסעיף 11 לחוק העיקרי, אחרי "ומענו" יבוא "או מען בית העסק שלו, אם החליט כאמור בסעיף 13(א1)", אחרי "בתקופה האמורה" יבוא "ולעניין החלטה כאמור בסעיף 13(א1), מי שבתוך 12 החודשים שקדמו ליום הבחירות לא היה בעל בית עסק בתחום אותה רשות מקומית", ואחרי ההגדרה "מען" יבוא:  |
|  |  | ""מען בית העסק" – מקום בית העסק העיקרי הרשום בספרי הרשות ומקומית, ולעניין תאגיד מקום משרדו הרשום." |
| תיקון סעיף 13 | 3. | בסעיף 13 לחוק העיקרי – |
|  |  | (1) בסעיף קטן (א), אחרי "במרשם האוכלוסין" יבוא "ומי שהוא בעל בית עסק והודיע על החלטתו כאמור בסעיף קטן (א1)"; |
|  |  | (2) אחרי סעיף קטן (א) יבוא: |
|  |  | "(א1) | (1) החליט בעל בית עסק, שבית העסק שלו הוא בתחום רשות מקומית, ואין מענו הרשום במרשם האוכלוסין של בעל בית העסק בתחום אותה רשות מקומית, להצביע בקלפי שבתחום אזורו נמצא בית העסק, יודיע על כך לשר או למי שהוא הסמיך לעניין זה, עד היום ה-30 שלפני היום הקובע כהגדרתו בסעיף 16. |
|  |  |  | (2) הודיע בעל בית עסק לשר או למי שהוא הסמיך לעניין זה, על החלטתו כאמור בפסקה (1), יוסר שמו מפנקס הבוחרים הנוגע לרשות המקומית שבתחומה מענו כפי שרשום במרשם האוכלוסין. |
|  |  |  | (3) בעל בית עסק שבבעלותו יותר מבית עסק אחד בתחומן של רשויות מקומיות שונות יכול להצביע בקלפי בתחום אחת מרשויות מקומיות אלה בלבד, לפי בחירתו, בכל יום בחירות. |
|  |  |  | (4) השר יקבע הוראות לביצוע סעיף זה." |

דברי הסבר

על פי חוק הרשויות המקומיות (בחירות), התשכ"ה–1965, הזכות לבחור את ראש הרשות המקומית וחברי המועצה נתונה למי שהם תושבים המתגוררים בתחומי הרשות. כיום, מרבית בעלי העסקים אינם שותפים בבחירות המקומיות כיוון שהם מתגוררים בתחומי רשות מקומית אחרת.

הצעת החוק נועדה לקבוע כי בעל עסק, כמוגדר בהצעת החוק, יוכל להודיע לשר הפנים או למי שהסמיך לכך, לצרפו לפנקס הבוחרים הנוגע לאותה רשות מקומית ולהשתתף בבחירות של הרשות המקומית שבתחום אזורה נמצא עסקו. הודעה כאמור תביא להסרתו של בעל העסק מפנקס הבוחרים של הרשות המקומית בה הוא מתגורר.

הצעת חוק זהה הונחה על שולחן הכנסת העשרים על ידי חברי הכנסת דוד ביטן ודוד אמסלם (פ/2776/20).

---------------------------------

הוגשה ליו"ר הכנסת והסגנים

והונחה על שולחן הכנסת ביום

א' באדר התשע"ז – 27.2.17

1. ס"ח התשכ"ה, עמ' 248. [↑](#footnote-ref-2)